Saborski zastupnici MOST-a Božo Petrov i Robert Podolnjak uputit će u saborsku proceduru izmjene zakona kojima bi se povećao broj preferencijalnih glasova te smanjio broj saborskih zastupnika na 120, a u Saboru bi bilo i manje predstavnika nacionalnih manjina.

Petrov je ponudio još neke izmjene kojima bi, tvrdi, građani bolje iskoristili svoje biračko pravo.

"Ako se uvede dopisno i e-glasanje, ako se dobna granica smanji, spusti sa 18 na 16 godina, na taj način možemo jačati biračko pravo i postići da izbori koji proteknu budu zaista odraz volje većine", objasnio je Petrov.

"Mostovu ustavnu inicijativu za jačanje biračkog prava i zakonsku izmjenu Zakona o izborima zastupnika danas su na konferenciji za novinare iznijeli predsjednik Mosta Božo Petrov i saborski zastupnik Robert Podolnjak, izvanredni profesor Ustavnog prava na zagrebačkom Pravnom fakultetu. "Ustavna inicijativa odnosi se na jačanje biračkog prava te obuhvaća spuštanje dobne granice za ostvarivanje biračkog prava sa 18 na 16 godina i uvođenje dopisnog i e-glasanja.

Mlade ljude treba uključiti u politički život, a glasanje omogućiti svim građanima, osobito onima koji najteže ostvaruju biračko pravo. Druga inicijativa Mosta je naš zakonski prijedlog koji upućujemo na savjetovanje sa zainteresiranom javnošću, a potom u saborsku proceduru, a odnosi se na izmjene Zakona o izborima zastupnika", istaknuo je Petrov.

Profesor Podolnjak objasnio je kako ustavna inicijativa za jačanje biračkog prava zahtijeva široki konsenzus stranaka i zastupnika u Hrvatskom saboru, odnosno uz većinsku potporu u Saboru, moguće je raspisati ustavotvorni referendum. Inicijativa se odnosi na određene promjene u članku 45. Ustava RH: "Predlažemo da se dobna granica za ostvarivanje biračkog prava u svim izborima i za glasanje na referendumu spusti sa 18 na 16 godina. Želimo osnažiti glas mladih ljudi, a riječ je o otprilike 100 000 osoba između 16-18 godina u političkom životu zemlje.

To je u skladu s trendovima spuštanja dobne granice u izborima u državama članicama EU - primjerice, Austrija i Malta snizile su dobnu granicu za glasanje na 16 godina na svim izborima, u Njemačkoj je ona u deset pokrajina snižena na lokalnim izborima, a u Škotskoj za regionalni parlament. Spuštanje dobne granice za glasanje preporuka je i Europskog parlamenta i Vijeća Europe. Kako bismo svim građanima omogućili nove načine glasanja, nužna je ustavna promjena, jer članak 45. Ustava RH sada propisuje da državljani RH bez prebivališta u zemlji glasaju u diplomatsko-konzularnim predstavništvima RH. Dopisno i e-glasanje treba omogućiti svim građanima, ali je posebno važno da se omogući onim građanima kojima je najteže ostvariti biračko pravo", objasnio je Podolnjak.

Ustavnu inicijativu Most predlaže zato što je na parlamentarnim izborima odaziv birača oko 50 posto, što pokazuje značajan demokratski deficit u našim izborima, a na ostalim izborima odaziv je još niži.

"Ne možemo se miriti s činjenicom da polovica građana RH ne koristi svoje najvažnije političko pravo", ističe Podolnjak.

Drugu inicijativu Mosta koja se odnosi na izmjene Zakona o izborima zastupnika prof. Podolnjak je objasnio: "S obzirom na neizvjesnost ustavne referendumske inicijative da se reformira izborni sustav, a ovo su najvažnije izmjene zakone koje predlažemo: smanjenje broja zastupnika u Saboru na 120, od čega bi trebalo biti 6 zastupnika nacionalnih manjina i 3 zastupnika građana bez prebivališta u zemlji (što je propisano Ustavom); u općim izbornim jedinicama bira se 111 zastupnika, one slijede granice županija i Grada Zagreba i u svakoj se bira najmanje 15 zastupnika; izborni prag za sudjelovanje u razdiobi zastupničkih mjesta smanjuje se sa 5 na 4 posto; birači imaju tri preferencijalna glasa i redoslijed izabranih zastupnika utvrđuje se na temelju broja preferencijalnih glasova", izložio je Podolnjak u priopćenju MOST-a.